סמסונג גלקסי S6

פיתוח

על רקע צניחתה של סמסונג בשוק הסמארטפונים בסוף 2014, ובמבט ליריבותיה הנוגסות מנתח השוק שלה, כענקית הטכנולוגיה האמריקאית אפל, יריבתה הגדולה, שהציגה רווחי שיא בשנת 2014 בזכות השקת האייפון 6 והפאבלט התואם האייפון 6 פלוס, וכמו כן מכשיר ה-G3 המצליח של חברת LG הקוריאנית ועוד יריבות בשוק האנדרואיד שהציגו דגמים שהציבו לחברה רף גבוה, החל ביריבות מבית כמוטורולה ו-HTC; וכלה ביצרניות הסיניות: Xiaomi, לנובו, Huawei ,Meizu ועוד - הגיעה חברת סמסונג לידי החלטה לבנות את המכשיר הבא ה-S6 בצורה שונה, תוך מתן דגש על עיצוב מוקפד ומינימליסטי וקלילות. בעקבות כך, פיתחו סמסונג שני דגמים: Samsung Galaxy S6, ודגם נוסף Samsung S6 Edge, בעל מסך עם שוליים קמורים.

חומרה ועיצוב

למכשיר יש מסך 5.1 אינץ' בטכנולוגיית Super AMOLED Quad HD הקובע שיא חדש באיכות ובצפיפות פיקסלים של 577 ppi. חלקו הקדמי של המכשיר מצופה בזכוכית גורילה גלאס 4 עמידה בפני שריטות, מצלמת 16 מגה פיקסל בגבו עם טכנולוגיה המתמקדת ב-0.3 שניות ומבזק LED, ו-5 מגה פיקסל בקדמתו. למכשיר החדש התווסף מצב צילום HDR המאפשר לצלם תמונות טובות יותר בתנאי תאורה וניגודיות שונים; בנוסף, המצלמה גם תטען מהר יותר – רק 0.7 שנייה, לדברי החברה. כמו כן קיימת יכולת לראות את השפעת HDR בתמונה לפני שצולמה, בנוסף ישנה יכולת לשפר מחדש את מיקוד התמונה לאחר שצולמה. המכשיר יכול למדוד לחץ דם. למכשיר יש חיישן למדידת דופק וחיישן למדידת צעדים אשר נמצאים בצדו האחורי של המכשיר ליד המבזק ופועלים כשהאצבע נוגעת בהם זמן מה, סורק טביעות אצבע הנמצא בלחצן הבית ומאפשר לפתוח את הטלפון, לנעול יישומים מסוימים ולשלם בו במקום הקלדת מספר האשראי, ופקודות קוליות. המכשיר כולל מעבד מתומן ליבות Exynos 5 Octa עם 4 ליבות 2.1GHz ו-4 ליבות במהירות 1.5GHz החסכוני במיוחד בחשמל. הזיכרון הפנימי של המכשיר הוא 32, 64 או 128GB, שבשונה מהדגמים הקודמים של סמסונג, אינו ניתן להרחבה באמצעות כרטיס SD. למכשיר סוללה בנפח 2,550 מיליאמפר שעה, שכוללת מצב חיסכון קיצוני בסוללה שיכול להפוך את תצוגת המסך לשחור-לבן, לכבות את כל הקישוריות ולהפוך את המכשיר לשיחות ו-הודעות בלבד. במצב זה עשרה אחוזים מהסוללה ייגמרו בתוך כיממה. גב המכשיר עשוי מזכוכית גורילה גלאס 4 ומסגרתו ממתכת, וזוהי הפעם הראשונה בה סמסונג לא משתמשת בפלסטיק עבור מכשיריה. המכשיר תומך ב-WiFi בתקן AC 802.11. בלוטות' 4.0, שבב NFC (תקשורת טווח אפס), חיישן אינפרא-אדום שיכול לשמש כשלט למכשירים שונים כגון טלוויזיה או מזגן, DVD ועוד. וחיבור Micro USB 3.0 לטעינה וחיבור למחשב. בנוסף סוללת המכשיר ניתנת להטענה באופן אלחוטי באמצעות משטחי טעינה אלחוטית. לדברי החברה, סוללת המכשיר תוכננה להיטען תוך 10 דקות לרמה של עד 4 שעות שימוש, וטעינה של 80 דקות לרמה של 100%.
עם השקת המכשיר התברר שבשונה ממכשירי הדגל הקודמים של החברה, בדגם זה לא ניתן לפתוח את מכסה הסוללה באופן הנפוץ והידני, אלא באמצעות מברג ושליפת גב הזכוכית העדין בצורה ייחודית.

תוכנה

שינוי מרכזי בדגם ה-S6 הוא הגרסה הרזה והמהירה שהכניסה סמסונג לממשק האנדרואיד המסורתי והכבד שלה Touchwiz, המתבטא בקיצוץ של למעלה מ-40% מהאפליקציות המגיעות עם המכשיר (שאינן ניתנות להסרה). בהסכם מיוחד לשיתוף פעולה עם ענקית הטכנולוגיה מיקרוסופט הוכנס לחבילת האפליקציות שירות Skype OneDrive ו-OneNote, כמו גם שירותי אופיס מבית מיקרוסופט. פיצ'רים רבים נוספו לגירסת ה-Touchwiz כמו גישה פשוטה יותר לאנשי הקשר, לחיצה כפולה על כפתור הבית לפתיחת המצלמה, ועוד.
בנוסף ל-Galaxy S6 סמסונג השיקה שירות תשלומים מתחרה ל-Apple Pay, בשם Samsung Pay. השירות מאפשר ביצוע רכישות בחנויות באמצעות טכנולוגיית תקשורת טווח אפס (NFC) ובטכנולוגיה חדשה בשם MST (ראשי תיבות של Magnetic Secure Transimission). השירות תומך כרגע בכרטיסי ויזה ומאסטרקארד, עם יכולת עתידית לתמיכה בכרטיסים נוספים בהמשך.
כחודש אחר שיווק המכשירים ברחבי העולם, שיחררה חברת סמסונג עדכון גרסה לתוכנת האנדרואיד של ה-S6, וזאת על רקע תלונות על בעיות בניהול ה-RAM, וכן על טענות של התחממות יתר במעבד המכשיר.

מכירות

לפני שהחלה למכור סמסונג את המכשיר הגדילה את פס היצור שלה בכ-20 מיליון הזמנות מוקדמות למכשיר.
עם שיווק צמד המכשירים ברחבי העולם, פירסמה חברת Strategy Analytics דוח סיכום של הרבעון הראשון ב-2015, שממנו עולה שבניגוד לתוצאות הרבעון האחרון של 2014, חברת סמסונג החזירה לעצמה את תואר 'יצרנית הסמארטפונים הגדולה בעולם', עם נתוני מכירות של 83.2 מיליוני יחידות ממגוון מכשיריה של סמסונג. נתון שהחזיקה בו עד לאחרונה ענקית הטכנולוגיה אפל.